Vliegtuig land toe in verkeerde land(Argieffoto) British Airways A380 (Foto: Nick Morrish/British Airways) Passasiers op ŉ British Airways-vlug van Londen na Düsseldorf was baie verbaas toe hulle Maandag “Welkom in Edinburgh” gehoor het. Passasiers het vinnig besef die vlieënier het honderde kilometer in die verkeerde rigting gevlieg toe hulle in Skotland se hoofstad opgeëindig het, berig BBC. Die Duitse huurvlugmaatskappy WDL, wat die vlug namens British Airways bedryf, het die fout bevestig. BA het gesê hy werk saam met WDL om te bepaal hoe só skeduleringsfout kon plaasvind, maar het benadruk dat passasiers se veiligheid nooit in gedrang was nie. “Ons het om verskoning gevra aan passasiers vir dié ontwrigting en sal hulle elkeen individueel kontak,” het BA in ŉ verklaring gesê. Die vliegtuig het van Edinburgh vertrek en twee en ŉ half uur laat (omstreeks 13:00 plaaslike tyd) in Düsseldorf geland, volgens ŉ woordvoerder vir die lughawe in Düsseldorf. British Airways het vroeër op Twitter aan ŉ passasier gesê die vlug is “herlei”, waarna die passasier reageer het hy vermoed “dit was net ŉ fout”. “Die bemanning was oortuig dit is die Edingburgh-roete. Ek dink nie enigiemand het vrywillig deelgeneem aan dié geheimsinnige reislotery nie,” het die passasier geskerts. @British_Airways can you please explain how can my morning flight taking off from LCY to Dusseldorf land in Edinburgh ?? While an interesting concept, I don't think anyone on board has signed up for this mystery travel lottery… #BA3271 #frequenttravel #britishairways — Son Tran (@sontrantuan) March 25, 2019